Јан ван Ејк - Википедија

# Јан ван Ејк

### Од Википедија, слободна енциклопедија

Портретот на Арнолфините, 1434

Јан ван Ејк (c. 1385–1441) бил фламански сликар од 15-тиот век многу славен во своето време. Историографот Џорџо Васари грешно не информира дека ван Ејк го измислил масленото сликарство и оваа заблуда и ден денес е широко распространета.

Јан бил член на сликарската фамилија Ван Ејк и бил помлад брат на сликарот Хуберт ван Ејк. Друг негов брат, Ламбер ван Ејк се споменува во дворски документи од Бургундија и се мисли дека и тој бил сликар.

Датумот на раѓање на Јан не е познат. Првиот запис за него од дворот на Јован Баварски во Хаг. Тој датира од 1422 и споменува плаќање на Јан како дворски сликар, што укажува на фактот дека тој неможел да биде роден подоцна од 1395 (веројатно бил роден доста пред тоа).

По смртта на Јован Баварски во 1425 Јан влегол во службата на моќниот и влијателен Валојски принц, Војводата Филип Добриот. Јан живеел во Лил една година, а потоа се преселил во Бриж, каде живеел сè до неговата смрт во 1440. Разни документи издадени во 20-тиот век сведочат за разните услуги на дворот. Во име на војводата Јан бил пратен на неколку мисии и работел на неколку проекти во кои веројатно се работело за повеќе од сликање. Со исклучок на два портрета на португалската кралица Изабела, кои Јан ги насликал во име на Филип како подарок во рамките на делегацијата пратена во 1428-9 за да ѝ ја бараат раката, точната природа на овие дела е нејасна. Ниедно од нив не е сочувано денес.

Како сликар и „valet de chambre“ на војводата, Јан ван Ејк бил извонредно добро платен. Тој уште од почетокот добивал огромна плата која следната година била удвоена задно со сите други бонуси кои ги добивал. Друга индикација на тоа дека како уметник и личност тој бил екстремно ценет наоѓаме во 1435 во кој војводата објаснува дека доколку Јан го напушти, тој никогаш не би можел да најде рамен на него. Војводата исто така бил и кум на Јановите деца, ја издржувал неговата жена-вдовица по неговата смрт и години подоцна ѝ помогнал на една од Јановите ќерки со финансирањето на нејзинот влез во еден манастир.

Денеска Јан ван Ејк е познат по своите слики насликани за приватна клиентела како хонорарна работа како додаток на неговата дворска работа. Најпознати од овие се Гентскиот олтар насликан за Јодокус Вијдтс и неговата сопруга Катерина Борлут. Делото е започнато нешто пред 1426 и завршено, макар делумно, до 1432. Овој полиптик е можеби најимпресивното уметничко дело во Европа денес. Истото сеуште се чува на неговата првобитна локација, катедралата Св. Баво во Гент, Белгија. Делото има бурна историја, преживувајќи ги иконокластичките бунтови во 16-тиот век, Француската револуција, променливите вкусови кои воделе до распрснување, и грабежите на нацистите. По Втората Светска војна делото било пронајдено во рудник за сол и приказната за неговата реставрација пробудила значителен интерес кај јавноста и многу допринела до напредокот на научните приоди кон сликарството. Не помалку бурна била и историјата на толкувањето на ова дело. Олтарот е изработен не само од Јан, туку и од брат му Хуберт, така што сеуште не е сигурно кој насликал што. Некои историчари на уметноста дури и не веруваат дека брат му на Јан воопшто допринел во ова дело.

Јан бил исклучок во своето време во тоа што ставал потпис и датум на своите слики, обично на рамката, која во тоа време се сметала за целина заедно со сликата (двете честопати биле сликани заедно). Еден познат исклучок од ова правило е сликата Портрет на Арнолфините (Лондон, Национална галерија) која може да се види погоре, каде Јан на ѕидот во позадината на делото испишал: „Johannes de Eyck fuit hic 1434“ (Јан ван Ејк беше овде, 1434). Оваа слика исто така претставува енигма за стручњаците до ден денес, но повеќе распоространети толкувања веќе се отфрлени. Ова не е насликана венчаница, или запис за нечие ветување. Жената не е трудна, бидејќи овој гест со раката се јавува и на други слики од тоа време.

Други исклучителни дела се плочата-паметник, Богородица со канцеларот Ролин (Париз, Лувр), и Богородица со Каноникот ван дер Пеле (Бриж, Гренингски музеј), извесни други религиозни слики и ред други неверојатни портрети, вклучувајќи го и потретот на неговата жена, Маргарет (Бриж, Гренингски музеј и претпоставениот автопортрет, Портрет на човек со црвен турбан (Лондон, Национална галерија). Многу други дела сеуште не се потврдени, или се верува дека се дела на неговите помошници или следбеници.

Во најважниот ран извор за него, биографијата од хуманистот Бартоломео Фачио во 1454 (De viris illustribus), Јан ван Ејк се смета за „водечкиот сликар во своето време“. Овој текст разјаснува некои работи за неговите дела кои инаку се нејасни, споменувајќи сцена со капење како и карта на светот која Јан ја насликал за Филип Добриот. Фачио исто така кажува дека Јан бил учен човек и дека може да се види ги прочитал класиците, особено текстовите на Плиниј Постариот на тема сликарство. Ова може да се потврди со неговите латинки натписи кои ги пишувале само образувани луѓе како и фактот што тој знаел латински кога бил во дипломатска служба на Војводата.

Јан умира во Бриж во 1441 и бил закопан во црквата Свет Дар (уништена за време на Француската револуција).

## [уреди] Извори

Видете Refferences во англиската верзија на статијава.

## [уреди] Виидете исто така

- Гентски олтар
- Портрет на Арнолфините
- Раноренесансно сликарство
- Листа на фламански уметници

## [уреди] Надворешни врски

Викицитат има збирка цитати поврзани со:
Јан ван Ејк
Викимедија Ризницата има датотеки поврзани со:
Јан ван Ејк

- Јан ван Ејк при Олгината галерија
- Разни дела

Преземено од "http://mk.wikipedia.org../../../%D1%98/%D0%B0/%D0%BD/%D0%88%D0%B0%D0%BD_%D0%B2%D0%B0%D0%BD_%D0%95%D1%98%D0%BA_77d6.html"

Категории: Фламански сликари | Ренесансни сликари | Римокатоличка уметност

##### Views

- Статија
- Разговор
- Тековна верзија

##### Пребарај

##### Други јазици

- العربية
- Česky
- Deutsch
- English
- Español
- Suomi
- Français
- Galego
- עברית
- Italiano
- 日本語
- Lietuvių
- Nederlands
- Norsk (bokmål)
- Polski
- Português
- Русский
- Slovenčina
- Српски / Srpski
- Svenska